b'\n_START_ARTICLE_\nHeino Viks\n_START_PARAGRAPH_\nHeino Viks (ka Heino Johann Viks; 16. mai 1911 Kambja \xe2\x80\x93 19. m\xc3\xa4rts 2005 Viljandi) oli eesti vaimulik._NEWLINE_Heino Viks s\xc3\xbcndis Kambjas talupidaja peres (tal oli kaks \xc3\xb5de ja kolm venda) noorima lapsena. \xc3\x95ppima asus ta mitte kohalikus algkoolis, vaid kohe Hugo Treffneri G\xc3\xbcmnaasiumis, mille l\xc3\xb5petas aastal 1930. Tartu \xc3\x9clikooli usuteaduskonnas \xc3\xb5ppis ta aastatel 1931\xe2\x80\x931934. Ajateenistuse l\xc3\xa4bis Valgas soomusrongide divisjonis. Prooviaastal oli ta Tartu Peetri koguduses praost Gustav Rutop\xc3\xb5llu juhendamisel. 8. septembril 1935 ordineeriti ta vaimulikuks._NEWLINE_Ta oli aastatel 1935\xe2\x80\x931941 Tartus diakoonia\xc3\xb5petajaks ta oli p\xc3\xb5hiliselt linnamisjoni \xc3\xb5petaja ja haiglate hingehoidja, ta on teeninud ka pidalit\xc3\xb5biste hospidalis. Lisaks toimetas ta ja andis v\xc3\xa4lja Tartu linnamisjoni lendlehte "Tee Kristuse juurde". Aastatel 1941\xe2\x80\x931999 oli ta Kolga-Jaani Johannese koguduse \xc3\xb5petaja. Emerituuri j\xc3\xa4i ta 31. detsembril 1999._NEWLINE_Ta suri 19. m\xc3\xa4rtsil 2005, ta saadeti austusavaldustega teele Kolga-Jaani kiriku altari eest ja maeti Tartusse Pauluse kalmistule oma abikaasa Liivia (1912\xe2\x80\x931983) k\xc3\xb5rvale.\n_START_SECTION_\nIsiklikku\n_START_PARAGRAPH_\nTema vend Valter Viks oli R\xc3\xb5uge Maarja koguduse \xc3\xb5petaja, hiljem eesti pastoriks Chicagos.'